Gjermund Hagesæter (Fremskrittspartiet), 2014-06-20:
Som fleire har vore inne på, er det ei revidering av eit budsjett vi held på med i dag. Det er revidert nasjonalbudsjett for 2014, som igjen byggjer på statsbudsjettet for 2014, som dei fire samarbeidspartia blei einige om på slutten av fjoråret. Statsbudsjettet for 2014 bygde igjen på samarbeidsavtalen mellom dei same fire partia. Statsbudsjettet for 2014 peika ut ei ny retning i norsk politikk – eit kursskifte. Etter åtte år med raud-grønt styre, høgare skattar og avgifter, meir detaljstyring og auka byråkrati, inneheldt statsbudsjettet for 2014 skatte- og avgiftsletter på heile 7,3 mrd. kr. Alminneleg skatt blei redusert frå 28 til 27 pst., det same blei selskapsskatten. Arveavgifta blei fjerna heilt, og formuesskatten blei også redusert både ved at botnfrådraget blei auka til ein million, og ved at satsen blei redusert frå 1,1 pst. til 1 pst. Ein gjennomsnittleg toinntektsfamilie fekk nesten 3 000 kr i skattelette. I tillegg blei forenkling og avbyråkratisering satt på dagsordenen. Det er viktig for at dei store pengane skal kunne brukast på dei store oppgåvene, ikkje på byråkrati og detaljstyring. Det var også rekordinvesteringar i veg og bane i det budsjettet. Aldri tidlegare har det blitt investert så mykje i veg og bane som det blir i år. Samtidig har ein ambisjonar å jobbe med, og ein har også fått til enkelte prosjekt der bompengedelen blir redusert. Det betyr tryggare vegar og lågare transportkostnader både for bedrifter og for enkeltpersonar. Det ligg også ei rekordsatsing på helse inne i statsbudsjettet for 2014 både i form av pengar og andre grep, ved at innsatsstyrt finansiering blir auka frå 40 til 50 pst. Det betyr at fleire kan få behandling når dei treng det, og det legg også eit betre grunnlag for å få helsekøane ned. Rekordsatsing er det også på justissektoren. Kampen mot kriminalitet er styrkt. Kunnskap og innovasjon er også områder som blei kraftig styrkt i statsbudsjettet for 2014, og det er sjølvsagt også viktig for at framtidige generasjonar skal kunne ha både høg løn og god levestandard. Målet vårt vil alltid vere ein tryggare og enklare kvardag for folk flest og større valfridom for den enkelte. Revidert nasjonalbudsjett for 2014 vidarefører dei grepa som blei gjort i statsbudsjettet for 2014, og forsterkar den nye kursen ytterlegare. Revidert nasjonalbudsjett inneheld m.a. følgjande: Utsending av kriminelle utlendingar aukar, auka tilskot til utleigebustader, meir til sikkerheit og beredskap, auka satsing på vidareutdanning av lærarar, auka kontroll av utanlandske vogntog, som betyr tryggare vegar i Noreg, og forbetra helseoppfølging. I tillegg er det nokre andre gladsaker som ligg inne i revidert, som det har vore ein del fokus omkring. Den første er særavgifta på båtmotorar, som blei innført i 1978. Då var – som eg var inne på i replikken min – finansminister Per Kleppe ansvarleg for det. Krona blei også devaluert med 8 pst. det året, og det blei innført inntektsstopp og prisstopp. For å dempe det private forbruket innførte ein ei særavgift på båtmotorar, som skulle vere midlertidig. Den har nå vore i 36 år, og den har blitt opprettheldt av ulike regjeringar. Den nye Høgre–Framstegsparti-regjeringa og fleirtalet i denne salen har brukt berre åtte månader på å fjerne den. Det synest eg er bra. Ei anna gladsak er større fleksibilitet for taxfree ved at dei reisande kan byte ut tobakkskvoten med to flasker vin. Det betyr at dersom ein ikkje kjøper sprit og tobakk, kan ein ta med seg seks flasker vin, og eit par kan då ta med seg ein kasse vin, 12 flasker. Enkelte kritiske røyster har påstått at dette kan skape store negative konsekvensar for både Vinmonopolet og andre. Det frykter ikkje Framstegspartiet. Vi vil også minne om at det framleis er langt igjen til EU-kvoten, som har eksistert i fleire år, og gjeld når ein fraktar alkohol mellom EU-land. Den er på 10 liter sprit, 20 liter sterkvin, 90 liter svakvin – det er opp til 15 pst. – og 110 liter sterkøl. Det er eit stykke til vi er der, for å seie det sånn, og dit kjem vi nok heller ikkje. For å sikre fleirtal for budsjettet har regjeringspartia også i denne runden hatt konstruktive samtalar med våre vener i Kristeleg Folkeparti og Venstre. Det har medført påplussingar på litt over 380 mill. kr, og derav er det 175 mill. kr som er den største posten, som går til kommunane og til barnehagane. Andre store postar som Kristeleg Folkeparti og Venstre har fått inn, er løningsordningar for betre kollektivtransport i byområda, som er styrkt med 65 mill. kr, og grunnfinansiering til universitet og høgskular, som er styrkt med 49 mill. kr. I tillegg til budsjettendringar er samarbeidspartia einige om nokre verbalforslag. Eitt av dei forslaga er eit forslag som blei levert inn etter at komiteen hadde ferdigbehandla budsjettet: «Stortinget ber regjeringen gjennomgå retningslinjer for uttak av overføringsflyktninger, fastsatt 16.06.2010, i lys av erfaringer fra uttak av flyktninger fra Syria våren 2014.» Vi synest det er viktig og fornuftig at ein gjennomgår desse retningslinene. Så får ein sjå kva den gjennomgangen medfører, kva konklusjonar ein kan dra av den gjennomgangen. Men å ha ein gjennomgang av retningsliner som har eksistert under dei raud-grøne, synest vi er både fornuftig og riktig. Det er sjølvsagt ingen tvil om at Kristeleg Folkeparti og Venstre har stor påverknad på norsk politikk, og at dei har fått gjennomslag for mykje også under denne revideringa. Det kjem av at veljarane har sagt at dei skal ha det. Det mandatet veljarane har gitt oss, er nemleg at Høgre og Framstegspartiet ikkje har fleirtal, men må søkje støtte hos minst eitt anna parti for å sikre fleirtal. Det legg grunnlaget for eit vitalt og aktivt storting. Derfor er eg også veldig glad for at samarbeidet mellom dei fire samarbeidspartia er så bra som det det er. Sjølv om vi er einige i mange saker, både gjennom samarbeidsavtalen og i arbeidet her i Stortinget, er det sjølvsagt saker der vi ikkje er heilt einige. Men vi er alle opptatt av å arbeide for at Noreg skal bli eit endå betre land å bu og leve i. Derfor ser eg lyst på det vidare samarbeidet framover. Sjølv om vi alle er utolmodige og ønskjer å få til mykje på kort tid, er det kanskje endå viktigare at vi greier å endre hovudkursen i riktig retning, at ein set i gang arbeidet med å forenkle og avbyråkratisere, gi større valfridom for den enkelte, og at ein tar dei grepa som sikrar konkurransekraft og velstand både på kort, på mellomlang og på lang sikt. Det gjer dette budsjettet. Dette er eit budsjett som legg til rette for ein enklare kvardag for folk flest. Derfor er dette ein god dag for både samarbeidspartia, Høgre, Framstegspartiet, Kristeleg Folkeparti og Venstre, men sist, men ikkje minst trur eg dette også er ein veldig god dag for Noreg og det norske folk.